**Volim svoju županiju 2021.: Prvo mjesto za ljubav iz Splitsko-dalmatinske županije**

***Prvi puta na prvom mjestu od provedbe natječaja imamo ljudski lik, a slika je čista emocija, ističe predsjednica stručnog žirija natječaja Mare Milin.***

Poznati su rezultati foto natječaja „Volim svoju županiju“, projekta Hrvatske zajednice županija kojim se promoviraju ljepote svih hrvatskih krajeva, pa i onih za koje mnogi nisu znali da postoje.

U šestoj godini provedbe natječaja autori su prijavili gotovo 2700 fotografija u dva tjedna, što nadmašuje sve prijašnje brojke. Odlukom stručnog žirija, pobjedu je odnijela fotografija **„Ljubav“** autora Lea Lendića iz Splitsko-dalmatinske županije.

„Šest godina je prošlo otkada smo pokrenuli prvi krug foto natječaja „Volim svoju županiju“. Zajedno s vama gradili smo priču koja se svake godine sve više razvijala i na tome vam neizmjerno hvala“, rekao je predsjednik Hrvatske zajednice županija i župan Šibensko-kninske županije **Goran Pauk** na online proglašenju najboljih fotografija održanom 11. svibnja.

Da žiri iz godine u godinu nema lak zadatak ne potvrđuju samo brojke koje kažu da je do sada na natječaj prijavljeno više od **13 000 fotografija 4500 autora**, već i predsjednica stručnog žirija, naša profesionalna fotografkinja **Mare Milin**. „Ovogodišnji postav izložbe, koju čine po jedna fotografija iz svake županije, je najraznolikiji dosad. Imamo krajolike, tradiciju, životinje, a prije svega – ljude, što smo i željeli postići ovim projektom. Prvi puta na prvom mjestu od provedbe natječaja imamo ljudski lik, a slika je čista emocija“, ističe Milin.

Drugo mjesto dodijeljeno je **Tomislavu Jugkalu** iz Zagrebačke županije za fotografiju „Tri ceste“, a treće **Mariji Čehko** iz Sisačko-moslavačke županije za fotografiju „Igre prijestolja u Lonjskom polju“.

Osim njih, odabrane su i: „Žitna polja“, Ivana Rakić (Požeško-slavonska), „Razigrani labud“, Ivica Bilandžić (Osječko-baranjska), „Vredne roke pleteju ceker“, Alenka Novak (Međimurska), „Savsko jutro“, Ljiljana Čičić (Brodsko-posavska), „Korana“, Vilim Stojković (Karlovačka), „S druge strane ograde“, Rina Cota (Šibensko-kninska), „Jutarnja šetnja“, Ivan Selci (Virovitičko-podravska), „Kralj i vrana“, Iva Mejašić (Grad Zagreb), „Tabletić – tradicionalni slavonski mali stolnjak“, Barbara Ležaić (Vukovarsko-srijemska), „Curak“, Miro Dežulović (Primorsko-goranska), „Sharing ic caring“, Lucija Dušman (Istarska), „Ušće Neretve“, Stjepan Jozepović (Dubrovačko-neretvanska), „Munje iznad zagorske kleti“, Silvestar FIlko (Krapinsko-zagorska), „Srna u žitu“ , Boris Fabijanec (Koprivničko-križevačka), „Tulove grede“, Banka Jovančević (Zadarska), „Velebit“, Stjepan Brkljačić (Ličko-senjska) „Sunce se kupa“, Vedrana Berečki (Bjelovarsko-bilogorska), „Drava (Pejzaž)“, Fran Bijelić (Varaždinska).

Sve fotografije nalaze se u [GALERIJI.](https://hrvzz.hr/projekti/volim-svoju-zupaniju)